authors:
Петя Славова
Дек
По Публикацията Работи

title: Киното - преди 122 години

maintext:
Днес отбелязваме Международния ден на киното. Преди 122 години, във Франция се състои първата платена публична прожекция на братята Люмиер. Една година по-късно кинематографът идва и в България, и първият игрален български филм е излъчен през 1904 година в кино "Модерен театър."
Годината е 1895, мястото е Париж. Братята Люмиер ще дадат начало на една от най-революционните и масивни индустрии в света - тази на киното, разказва БНТ.
Първата платена прожекция се състои преди 122 години в парижкото "Гран кафе". Само година по-късно киното ще дойде и у нас. А началото на игралното кино в България е поставено през 1914 година с прожекцията на комедията „Българан е галант" в София.


authors:
Камелия Цветанова
Дек
По Публикацията Работи

title: Вайола Дейвис с първата за 2017 г. звезда в Холивуд

maintext:
Актрисата Вайола Дейвис ще получи първата за 2017 г. звезда на прочутата холивудска Алея на славата, съобщи Контактмюзик.
Церемонията по откриването й ще се състои на 5 януари.
Очаква се сред звездните гости да бъде холивудската звезда Мерил Стрийп, с която Дейвис си е партнирала във филма "Съмнения".
"Вайола е актриса, която винаги очарова почитателите си с невероятния си талант", казва продуцентката на церемониите Ана Мартинес.
Звездата на Вайола Дейвис ще бъде 2597-ата на прочутата алея в Холивуд.
Последната звезда на холивудската Алея на славата за 2016 г. получи канадският актьор Райън Рейнолдс на състояла се на 15 декември церемония, припомня изданието, цитирано от БТА.

fasttext_language: bg


authors:
Петя Славова
Дек
По Публикацията Работи

title: Смъртта на Кари Фишър изправя "Дисни" пред трудни решения

maintext:
Кончината на актрисата Кари Фишър, прочула се с ролята на принцеса Лея в "Междузвездни войни", не само съкруши феновете на космическата сага, но и изправя пред трудни решения "Дисни" за съдбата на култовата екранна героиня в предстоящите филми на компанията, предаде Ройтерс.
Кари Фишър, Марк Хамил и Харисън Форд - звездите на оригиналната трилогия, изживяха нов звезден миг, когато през 2015 г. персонажите им Лея, Люк и Хан Соло се завърнаха на екран със "Силата се пробужда" - седмия епизод от "Междузвездни войни", реализирал приходи от над 2 милиарда долара в международния бокс-офис.
От компания "Дисни" съобщават, че Кари Фишър е приключила снимките за осмия епизод, чиито сюжет остава строго пазена тайна. Лентата, режисирана от Райън Джонсън, трябва да излезе на екран през декември 2017 г.
Очакванията бяха героинята на Фишър да играе ключова роля и в деветия епизод, който по план трябва да тръгне по кината през 2019 г.
В деня на кончината на Кари Фишър, 27 декември, говорителка на "Дисни" е отказала да коментира дали Лея ще се появи отново във филми на компанията извън осмия епизод.
През януари тази година режисьорът на деветата лента от поредицата, Колин Тревороу, сподели в интервю, че е развълнуван от мисълта да отведе на нови места персонажите Лея и Люк. "Те са икони, но също са и хора, които са преживели големи загуби и са се изправили пред сериозни предизвикателства в хода на поредицата", заяви тогава Тревороу.
Феновете на "Междузвездни войни" вече правят предположения как може да продължи битката между доброто и злото без Кари Фишър като Лея, която в седмия епизод вече е генерал.
Младата Лея за кратко се появи в края на наскоро излезлия на екран самостоятелен филм "Rogue One: История от Междузвездни войни" под формата на дигитално пресъздадено изображение. Създателите на лентата "възкресиха" и Моф Таркин с образа на актьора Питър Къшинг, починал през 1994 г.
Тази опция обаче е неприемлива за много фенове. "Сега не плача, но със сигурност ще го направя, когато от "Дисни" безсрамно ни покажат компютърно генериран образ на Кари Фишър в Епизод IX", споделя почитател на космическата сага.
Според калифорнийски закон от 1985 г. кинодейците трябва да получат разрешение от наследниците на покойна знаменитост, за да използват изображението й до 70 години след смъртта й.
Други възможности, до които може да прибегне "Дисни", са да преработи сценария за деветия епизод, да презаснеме сцени от осмия епизод или да повери ролята на актриса със сходни черти. Последният подход беше използван от създателите на екранната поредица за приключенията на Хари Потър след смъртта на актьора Ричард Харис, който играеше професор Дъмбълдор в първите два филма. В останалите ленти в образа се превъплъти Майкъл Гамбън.
На развлекателния сайт Heavy.com някои фенове на "Междузвездни войни" предлагат певицата Стиви Никс да наследи Кари Фишър в образа на Лея в бъдещите филми. Други предлагат славна екранна смърт за любимата им героиня. "По-добре е създателите да намерят начин да извадят принцеса Лея от поредицата, защото ако се опитат да я заменят с друга актриса, ще горят в ада", пише недоволна фенка.
Междувременно източник от "Лукасфилм", цитиран от в. "Дейли стар", казва, че е твърде рано да се прецени как кончината на Кари Фишър ще се отрази върху бъдещите епизоди. "Ситуацията напомня на тази след смъртта на Пол Уокър, звездата на поредицата "Бързи и яростни". Все още е рано да кажем какво ще се случи. След Нова година предстоят срещи, обсъждания и много работа", казва източникът.


authors:
Анисия Иванова
Дек
По Публикацията Работи

title: Граничари хванаха каналджии и мигранти край Елхово

maintext:
Гранични полицаи задържаха български граждани, организирали и превеждали нелегално мигранти през границата, съобщиха от МВР.
На 15 декември около 22:30 ч. служители на ГПУ- Болярово при РДГП-Елхово чрез термовизионна камера забелязали в местността "Разкопките" на село Воден група от 10 души.
След предприети незабавни действия граничарите задържали 8 незаконни мигранти и двама водачи - български граждани.
В хода на работата по заведеното досъдебно производство са установени и двамата организатори на нелегалния канал. Изяснен е и начинът, по който са действали. Групата била отвеждана до турско-българската граница от турски гражданин и предавана на наетите от организаторите водачи.
Тяхната задача била да посрещнат мигрантите и да ги отведат до селото, откъдето чужденците бивали натоварени на автомобили и извозвани към вътрешността на страната. След задържането на четиримата с прокурорско постановление мярката им е удължена до 72 часа.
На двамата организатори на нелегалния канал предстои искане за налагане на постоянна мярка "задържане под стража". Работата по случая продължава.


authors:
Златко Желев
Дек
По Публикацията Работи

title: Плиска, Преслав... в Украйна. Отец Генади, българинът

maintext:
Свещеник от бесарабските българи от град Арциз, Одеска област, строи в родния си град копия на средновековни храмове от България. Отец Генади /Генади Мартинов Иванович/ става силно религиозен, а по-късно и свещеник, след като едно събитие, което преобръща личния му живот, разказа той в интервю за БТА.
"До 28-годишна възраст дори не бях вярващ, докато не разбрах, че 2-годишната ми дъщеря е болна от рак", казва свещеникът. Плановете му за прогресивен бизнес изведнъж губят стойност и той се обръща към Бог. Монах от близкия манастир го посъветвал какво да направи, той го изпълнил и детето му се справя с болестта.
"Това промени живота ми и тогава реших да стана свещеник, за да изпълня още един завет на монаха - "своето го измоли, върви да се молиш за другите", добавя отец Григорий.
Оттук насетне животът му е подчинен на това и той става, по думите му "богат на живот, на приятелства, на контакти, на възможности да помага, а не на пари".
Свещеникът служи в местната църква "Св. Богородица", в чийто двор планира да "пренесе" като построи в мащаби 1:1 във вида, в който са сега Старата митрополия /църквата "Св. София"/ от Несебър, Кръглата църква от някогашната столица на Първата българска държава Преслав и Голямата базилика от Плиска.
Никой не му пречи да изпълни плана си, което според него си е чиста помощ. Той добавя, че неговото хоби е архитектурата и сам е направил чертежите на сградите, но продължава да пътува до България, защото по думите му не му достига вдъхновение.
"Едно е да имаш идея, друго е да имаш средства и материали, но трето и съвсем различно е да имаш вътрешното вдъхновение да я изпълниш", коментира отецът.
Според него, за да построиш църква или религиозна сграда е нещо много особено и трябва да преодолееш много вътрешни препятствия, тъй като се предполага, че хората там ще получават добрини.
Църквата в Арциз издържа спортна зала и столова за социално слаби
Църквата в Арциз е различна - с равен покрив и без купол, добавя отец Генади, което по думите му се харесва от хората. Тя има голям двор, в който ще бъдат изградени копията на българските светини.
Средствата набира от дарители, като всеки обект се финансира от различни хора, съпричастни с българската история. Целта е, който влезе в двора на храма да попадне в атмосферата на средновековна България, да се отдалечи от съвременните темпове на живот и да може "да се чуе отвътре".
В годините отец Генади е успял да реализира много социални проекти. В двуетажна сграда на бивша детска градина са обособени няколко зали за спорт, в които деца и възрастни могат да тренират изцяло на издръжката на църквата, като от тях се изисква да представят само "документ за здраве".
Храмът поддържа и безплатна столова, в която се хранят социално слаби, отделно помагат с пари на крайно нуждаещите се. Заедно с религиозните сгради отец Генади очаква да се получи един грандиозен комплекс, който ще привлича не само вярващите, но и туристите.
Арциз е с около 15 000 жители от много етноси, водещ сред които обаче е българският
Арциз се намира в Южна Украйна, Одеска област, и е с около 15 000 жители от много етноси, водещи сред които обаче е българският. Доскоро те са правили всичко възможно, за да запазят своята идентичност, своя бит, носии, обичаи като са сключвали граждански брак само с българи.
През последните години и българската държава полага грижи за образованието на бесарабските българи, като на българска издръжка са отворени много неделни училища, в които се изучава литературен български език.
България поема както оборудването, така и заплатите на преподавателите с идеята децата на бесарабските българи да изучават родния си език.
С времето обаче започваме да се топим, тъй като заради безработицата млади хора се изселват към големите градове, където постепенно се женят за представители на други етноси - руси, украинци, татари, допълва свещеникът.
Когато имам възможност винаги идвам в България, която ме привлича освен с това, че е родината на моите предци, но и с красотата си - с планините, реките и морето, уточнява отец Генади.
Родът на отеца е от село Деветлий, Източна Тракия, и днес е в пределите на Турция. Цялото село напускат родните си домове през 1830 година след края на Кримската война, за да избегнат клането на турските орди.
Отец Генади има 4 деца - три дъщери и един син. Две от дъщерите и синът вече са студенти, а най-малката е ученичка в последния клас на гимназията.
Съпругата е също българка, но е домакиня, независимо че има две висши образования - руска филология и психология.
Той е горд, че във вените на децата им тече чиста българска кръв, тъй като и двата рода са чисти.


authors:
Красимир Ангелов
Дек
По Публикацията Работи

title: Новогодишният концерт затваря улици в София

maintext:
Забранява се престоят и паркирането на пътни превозни средства в част от центъра на София във връзка с провеждането на Новогодишния концерт "Сцена под звездите", съобщава Столичната община.
Заради това се забранява престоят и паркирането от днес до 6.00 ч. на 2 януари на площад "Княз Александър Първи", между ул. "Княз Александър Първи" и ул. "Дякон Игнатий"; от 21.00 ч. на 29 декември до 6.00 ч. на 1 януари на ул. "Дякон Игнатий" между бул. "Цар Освободител" и ул. "Аксаков" и на ул."Дякон Игнатий" - от страната на градинката срещу ул."Аксаков"; От 8.00 ч. на 31 декември до 6.00 ч. на 1 януари на паркинга между НХГ и сградата на Народно събрание 2.
Забранява се влизането на пътни превозни средства в двете посоки, с изключение на колите със специален режим, от 9.00 ч. на 31 декември до 16.00 ч. на 1 януари; ул. "Аксаков" между ул. "Георги Бенковски" и ул. "Дякон Игнатий"; ул. "Георги Бенковски" между ул. "Аксаков" и бул."Цар Освободител"; ул. "Княз Александър Първи" между ул. "Съборна" и пл. "Княз Александър Първи"; ул. "Леге" между ул. "Съборна" и пл. "Атанас Буров".
От 14.00 ч. на 31 декември до 16.00 ч. на 1 януари; бул. "Цар Освободител" между площад "Независимост" и ул. "Г.С.Раковски".


authors:
Елка Василева
Дек
По Публикацията Работи

title: Пхенян осмя президентските амбиции на Бан Ки Мун

maintext:
Северна Корея осмя явните амбиции на генералния секретар на ООН Бан Ки Мун, който напуска поста в края на годината, да стане президент на Южна Корея, предаде Асошиейтед прес.
Севернокорейският държавен сайт Uriminzokkiri нарича Бан "хамелеон в човешка кожа", който има "тъпа мечта". Той го определя още като опортюнист, "който плава, накъдето духа вятърът, и си променя цвета според обстоятелствата".
Севернокорейският сайт определя президентските амбиции на Бан Ки Мун в Южна Корея като абсурдни заради критиките и срама, които си е навлякъл през 10-те години като генерален секретар на ООН.
Бан не е обявил официално, че ще се кандидатира за президент на Южна Корея, но не го е и отричал, отбелязва Асошиейтед прес. Ако направи това, той вероятно ще бъде издигнат от нова консервативна формация, която се очаква да бъде създадена от отцепници от управляващата партия "Сенури" ("Нов свят").
По-рано този месец южнокорейският парламент отстрани от поста президентката Пак Гън хе, която бе замесена в грандиозен скандал за корупция и търговия с влияние. Решението за импийчмънт трябва да бъде потвърдено окончателно от Конституционния съд.
Бан Ки Мун е бивш министър на външните работи на Южна Корея. През 10-те години, през които той бе генерален секретар на ООН, световната организация наложи редица санкции на Северна Корея заради нейната ядрена и ракетна програма.
/БТА/


title: Да напуснеш Холивуд, да избягаш от града и да живееш сред природата

maintext:
Тя е момичето, което избяга от Холивуд, за да последва любимия си мъж в долината на Тракийските царе. Той е кореняк софиянец, който загърби градските удобства, за да живее на полето. Това са Свилена и Никола от ранчо "Щастливи коне”, разказва bTV.
Семейството отдавна е загърбило удобствата и стремежа към издигане в обществото в името на свободата и близостта с природата, но това е труден път. Двамата неведнъж изпадат в безизходица, но успяват да се изправят с помощ от други хора.
За Свилена и Никола много неща са се променили в последните пет години. Едно от най-съществените неща е, че имат още две деца – малкият Алек вече е батко на Ян и Кан, като и тримата са родени и израсли близо до земята и животните. Ранчото вече има нов адрес – резерват "Шаварите” край язовир Искър, а Павел баня вече е минало.
Там Никола даваше уроци по езда, а свилена отглеждаше малини. Семейството се сблъсква с реалността в региона, тъй като там е невъзможно хората да си позволят цената на дори един урок по езда. Далеч от големите градове, където са потенциалните им клиенти, двамата остават без средства и решават да се преместят близо до София – на Витоша.
В района намират много клиенти, но живеят в сурови условия – без ток, течаща вода, баня и кухня. При пожар губят и стария джип, който е от жизнена необходимост за семейството.
Така Свилена и Никола за пореден път са в безизходица. Тогава в школата по езда се появява Силвия – стара приятелка на Свилена живяла дълго време в Белгия. Тя идва да види семейството и се ужасява от суровите условия, в които децата ще прекарат зимата.
"Тези хора не се оплакват – за тях, те имаха всичко. Те нищо не искаха, казаха тук ще прекараме зимата, но си дадох сметка, че с три деца, 12 коня, пет-шест кучета и без покрив над главата, също без реални удобства през зимата ще им бъде ужасно трудно”, разказва Силвия.
Жената се прибира плачейки вкъщи и моли Свилена и Никола да организира кампания за дарения в тяхна помощ. Те се съгласяват и много хора откликват на призива за помощ.
"Първите няколко дни бяха много важни. Те дадоха страхотна надежда на Свилена, на семейството, на мен и вяра, че всичко е възможно, че когато сме заедно за една кауза всичко е възможно”, споделя Силвия.
В историята се намесва още един човек, който също променя съдбата на семейството. Той научава за Свилена и Никола от кампанията за набиране на средства във „Фейсбук” и им предлага да се пренесат в местност Шаварите над язовир Искър.
"Той е един прекрасен човек – чужденец, който милее за България и има това място. Има българско семейство – каза, че не иска да му благодарим, но аз не мога да не му благодаря, защото той е прекрасен”, споделя Свилена. Кампанията за дарения продължава да е отворена, като парите този път ще бъдат давани на деца, които не могат да си позволят уроци по езда. „Искаме да направим детски лагери, в които децата да могат да идват да се откъсват от ежедневието си и да са в досег с природата”, казва Свилена.


authors:
Бойчо Попов
Дек
По Публикацията Работи

description: 2017 година

title: Светът през 2017-а: Кой ще спечели и кой ще загуби

maintext:
2017 година "чука на вратата", а събитията, които по план трябва да се случат през следващите месеци, обещават сбъдване на китайското проклятие "да живеем в интересни времена". Европейското издание Politico се опитва да направи прогноза кои ще бъдат най-големите печеливши и кои най-големите губещи през следващата година.
През 2017 година предстоят ключови парламентарни избори в някои европейски страни. Ето защо и специално внимание изданието отделя на политиците. Сред потенциалните печеливши се нарежда лидерът на френските националисти Марин льо Пен, а на обратния полюс е Ангела Меркел. Германският канцлер все пак може и отново да спечели възможността да управлява Германия, защото няма силна кандидатура от страна на опозицията.
Силвио Берлускони и Бепе Грило също са посочени като потенциални победители по отношение на политическия живот в Италия след оставката на Матео Ренци. Губещ в тази ситуация е сегашният премиер Паоло Джентилони, който вероятно няма да остане дълго на този пост.
През пролетта на 2017 година се очаква да започнат преговорите за излизането на Великобритания от ЕС. Потенциален победител в този процес е сегашният премиер на страната Тереза Мей - ако преговорите преминат успешно, тя ще бъде национален герой. Възходяща е тенденцията и за Борис Джонсън, който беше едно от лицата на кампанията за Brexit.
Процедурата носи потенциал и за Мишел Барние - френският политик, който ще ръководи преговорния процес за Brexit от страна на ЕС. Ако той успее да защити европейските интереси, това ще има силно отражение и върху политическата му кариера в родната му Франция.
Не така стоят нещата за неговия колега Ги Верхофстад, защото той няма да има водеща роля в преговорите и ще търпи негативите.
Възход за Владимир Путин през 2017 година прогнозира още Politico. То е свързано с ролята, която има Москва в Сирия. А жителите на Сирия са големите губещи от ситуацията в страната им.
Изданието с усмивка посочва и още някои от големите губещи, които само косвено са свързани с политиката. Един от тях е Оливие Б. - фризьорът на сегашния френски президент. Франсоа Оланд плаща по 10 хил. евро на месец за своята прическа. Малко градче до Малага - Торемолиньос, ще е големият губещ от Brexit. Градчето е любима дестинация за по-бедните британци, а с падащата стойност на британския паунд те ще харчат по-малко.
Извън закачките голям губещ през 2017 година е НАТО. Организацията ще трябва да види как новоизбраният президент на САЩ Доналд Тръмп ще изпълни своите предизборни обещания.
Още анализи четете в Investor.bg


authors:
Екип На Bloomberg
Дек
По Публикацията Работи

title: Предпазлива 2016-а за сделките по сливания и придобивания

maintext:
През 2016, за разлика от предходните две, хората станаха доста по-предпазливи и сделките по сливания и придобивания се осъществяват по-трудно. Това коментира Калоян Кирилов от Synergy Group в ефира на Bloomberg TV Bulgaria, допълвайки, че очаква повече сделки през 2017.
Според него в IT сектора ще има поне 10-15 сделки. Сред очакваните тенденции в сектора Кирилов открои придобиването от страна както на местни, така и на чуждестранни компании на малки български IT фирми с идеята да имат достъп до програмисти. По думите му се очакват и големи сделки в сектора, но те ще са извън България.
Източник на сделки биха били компании, които са собственост на инвестиционни фондове. Кирилов изрази очаквания голяма част от инвеститорите да бъдат европейски, макар надеждите да са насочени към американските, където оценките са много по-високи.
Кои бяха значимите сделки в България, които белязаха 2016?
Вижте целия разговор във видеото на Bloomberg TV Bulgaria


authors:
Александър Попов
Дек
По Публикацията Работи

title: Капчикова в кревата с обикновено момче, не е зачеркнала Криско

maintext:
Актуалната носителка на титлата Мис Плеймейт - Ася Капчикова, имала мъж до себе си, но той не бил известен.
"Не е известен, обикновено момче е. Чувствам се щастлива. Принципно искам да го запазя за себе си, но ние не се крием, така че започнаха да излизат някакви неща за нас. А и хората започнаха да ме питат. Според мен любовта трябва да се пази, защото хората имат навика да изпращат отрицателна енергия.
Не всеки се радва на чуждото щастие. Аз съм абсолютно положителен човек и с усмивка приемам нещата, макар че понякога много се изморявам от тази популярност и публичност. Иска ми се да имам време за себе си и да се слея с тълпата, но не ми се получава. Много е различен, досега не е имало такъв човек в живота ми. Може би наистина съм намерила човека с голямо Ч", разказва Ася пред "България Днес".
Тя обаче е категорична, че сватба не се задава и е насочила усилия към кариерата си.
След излизането от шоуто "Фермата" тя заяви, че ще пуска собствена линия бельо.
Капчикова не е зачеркнала напълно бившето си гадже Криско.
"В абсолютно приятелски отношения сме. Поддържаме връзка, но много рядко. Пишем си от време на време. Ние сме големи хора, разделихме се по цивилизован начин и сега си поддържаме приятелски отношения. Никакви други, защото има някакви спекулации".
Ася не отхвърля възможността да се появи и в друго риалити, след като това лято копа градини.
"Поканиха ме тази година и във VIP Brother, но тогава им отказах. В бъдеще мога много сериозно да се замисля, ако ми хареса хонорарът. Поне съм искрена. Защо не? Аз съм доста интересен човек и мога да покажа много страни от себе си. Никога човек не трябва да е краен в нещо, защото животът е непредсказуем и ни поднася какви ли не ситуации", откровена е плеймейтката.


authors:
Златко Желев
Обновена
Дек
По Публикацията Работи

title: Паникьосан вик от руския Ту: Командире, падаме!

maintext:
"Задкрилките, по дяволите!" и “Командире, падаме" – последните думи от пилотската кабина на разбилия се руски Ту-154 в Сочи, съобщи Интерфакс.
След предварителен анализ на една от черните кутии на самолета разследващите чуват запис, в който на фона на рутинен разговор между пилотите се чува и вик за опасно доближаване до земята и паникьосан красък: "Командире, падаме".
"Ако самолет има проблеми със задкрилките, той става неуправляем", коментира заслужилият летец изпитател на СССР Виктор Заболотски.
Те не са били в подходяща позиция и не са сработили координирано, поради което самолетът не е успял да набере височина при излитането и е загубил мощност.
Самолетът Ту-154 на руските ВВС падна в Черно море в 5:40 ч сутринта на 25 декември. На борда му имаше 92-ма души, сред които музикантите от ансамбъла на руската армия "Александров".
Според оперативния щаб досега спасителите са открили 18 тела и над 200 части от тела. Намерени са и 1547 отломки от самолета, а около една трета - 567, са извадени на повърхността.
Източник на агенция Интерфакс, близък до разследването, твърди, че независимо от вероятността за проблем с едното крило на самолета приоритетна е версията за пилотска грешка.
Следствието разполага и с проби от горивото, с което е зареден падналият самолет. Според една от версиите има вероятност то да е било некачествено и това да е предизвикало авария.


title: Най-мощното Porsche Panamera потъна в още по-голям лукс

maintext:
Подразделението Porsche Exclusive подготви специален пакет за най-мощната версия на новото поколение на Panamera. Така удълженият вариант Panamera Turbo, развиващ мощност от 550 к.с., се превърна и в най-луксозния, който се предлага от германския производител.
Измененията са засегнали както външния вид, така и интериора на автомобила. Новата модификация се отличава по яркочервения цвят Carmine Red и детайлите от допълнителния пакет SportDesign – нов заден дифузьор, различни тръби на изпускателната система в цвета на каросерията, както и двуцветни многоспицеви джанти.
Салонът на хечбека предлага впечатляваща комбинация от черна кожа с допълнителни червени акценти. Те са поставени на предния панел, във вътрешната част на вратите и на централната консола. Има и по-семпъл вариант, при който червените акценти отсъстват.
Версията Panamera Executive се отличава от стандартния модел на Porsche по удълженото със 150 мм междуосие и богатото си базово оборудване. В него влизат пневматично окачване и адаптивно шаси PASM, панорамен покрив и загляване на всички седалки.
Срещу доплащане клиентът получана пълноуправляемо шаси, голям подлакътник на задните седалки с подвижна масичка, както и мултимедийта система с прибиращи се в предните кресла 10,1-инчови таблети.
Модификацията Panamera Turbo Executive е оборудвана с 4,0-литров V8 двигател с мощност 550 к.с. и 770 Нм въртящ момент. Ускорението от 0 до 100 км/ч отнема 3,9 секунди, а максималната скорост превишава 300 км/ч.
Още снимки вижте само в AutoMedia.bg


authors:
Вера К. Александрова
Дек
По Публикацията Работи

title: 2016 г.: Горанов и Бъчварова - на мушка в парламента

maintext:
Владислав Горанов и Румяна Бъчварова са били най-препитваните министри от депутатите през тази година, сочи справка за работата на Народното събрание през 2016 година.
Парламентарният контрол е отнел почти 133 часа от работата на депутатите. През годината в Народното събрание са постъпили 1976 въпроса и 96 питания. Министрите са отговорили на 1647 въпроса и 70 питания.
Финансовият министъл в оставка Горанов е отговорил на най-много – 233. Вицепремиерът и вътрешен министър Бъчварова на 219.
Сред най-често виканите от депутатите министри е и Лиляна Павлова. Регионалният министър в оставка е отговорила на 174. Вицепремиерът Меглена Кунева е дала отговор на 157 въпроса, земеделският министър Десислава Танева – на 111, здравният Петър Москов – на 95.
Най-питащите депутати са от РБ. Петър Славов е задал 295 въпроса, а Мартин Димитров – 233. Методи Андреев, който бе избран от ГЕРБ, е питал 147 пъти. Настимир Ананиев от РБ – 145, Валентин Павлов от РБ – 142, Светослав Белемезов от АБВ – 113, Вили Лилков от РБ - 111.
През 2016 г. Народното събрание е приело 158 закона, 157 решения и една декларация, става ясно още от справката. През годината депутатите са заседавали 129 пъти. 7 от тях – извънредно.
Внесените проекти през 2016 г. са 267. 143 от тях са внесени от депутати. Проектите за решения, внесени през изминалата година, са 153, а проектите за обръщения и декларации са 12.


authors:
Екип На Bloomberg
Обновена
Дек
По Публикацията Работи

title: Ще успее ли спасителният фонд да балансира енергетиката

maintext:
Парите, натрупани във Фонд „Сигурност за електроенергийната система“ могат да се окажат недостатъчни. Това коментираха енергийният експерт Еленко Божков и доц. Валентин Колев от ТУ – София в ефира на Bloomberg TV Bulgaria.
„В т.нар. спасителен фонд са събрани 260 млн. лв. към месец октомври. Би трябвало да стигнат 322 млн лева, ако през ноември и декември в него влязат по 29 млн. лева“, посочи Божков. По думите му въпреки това тези средства няма да бъдат достатъчни, тъй като за да може да се поддържа съответната цена на задължения към обществото, по разчети сумата, която би трябвало да влезе, е 478 млн. годишно.
„При среднопретеглена цена на електрическата енергия за възобновяеми източници около 300 лв. и около 3,5 терават часа производство, сумата възлиза на 1 млрд. лв. Още толкова трябват за покриване на разходите по дългосрочните договори за AES 1 и Марица Изток 3. Сумарната енергия, която се произвежда от централите с дългосрочни договори и ВЕИ-тата не надхвърля 10 терават часа, което е 25% от годишното производство на ел. енергия“, обясни от своя страна опасението си за недостига на средства и доц. Колев
Вижте повече във видеото на Bloomberg TV Bulgaria


title: Жизненоважен спор: Напомпала ли е силикон Кайли Дженър?

maintext:
Зад Океана се разрази сериозна дискусия, като загадката е дали Кайли Дженър си е сложила силикон в гърдите. И така няколко седмици.
Кайли по принцип не страда от малък размер на чашката на сутиена, но според по-голямата част от феновете е легнала под скалпела. Те се аргументират с последната ѝ телевизионно издание на риалитито на сестрите Кардашян. Дженър се появила с прилепнало розово боди с леопардов принт, а гръдта ѝ подозрително е заела твърде правилна форма.
Според други обаче, тя използва подплънки, с които да придава допълнителен обем на пазвата си.
Самата Кайли досега не е коментирала дали се е доверила на пластичен хирург и със сигурност се радва на неочаквано дългата дискусия, която ѝ носи безплатна реклама.
Вие също можете да сравните гръдната обиколка на Кайли Дженър преди и на последните й кадри. Независимо от извода ви, тя притежава запазената марка на сестри Кардашян – пищен изглед отзад от кръста надолу.
Още новини за звезди четете в Tialoto.bg тук


authors:
Боряна Павлова
Дек
По Публикацията Работи

title: Петорна радост: Американка роди пет близначета!

maintext:
Маргарет Бодине роди четири момиченца и едно момченце на 4 декември в болница във Финикс, съобщи Асошиейтед прес.
Семейството е от щата Вирджиния, но се е преместило в Аризона, за да може Маргарет да бъде наблюдавана от д-р Джон Елиът, който е специалист по многоплодна бременност.
Бебетата са изродени за 17 минути от екип от 24 души, сред които трима хирурзи, двама анестезиолози, 15 реаниматори.
Бебетата са били с тегло около 1,4 кг, отбелязва БТА. Те още са в интензивно отделение, но вече дишат самостоятелно и се хранят от биберон.
Маргарет и съпругът й са били толкова притеснени през първите шест месеца на бременността, че не са посмели да направят детска стая.
Вече могат обаче да си отдъхнат, след като получиха подранилите си коледни подаръци, добре завити в болнични одеалца.
Щастливата майка пуска новината във Facebook, а имената на бебетата са Ава Луиз, Клара Катрин, Камил Уитни, Изабел Францис и Люк Томас.


title: Ой, Коледо, мой Коледо! Празнично и българско с "Българе"

maintext:
Докато сме забързани да наваксаме с пазаруването на подаръци и подготвянето на трапезата, време е да се сетим и за нашите традиции.
Пожелаваме ви светли празници с изпълнението на Ансамбъл "Българе" по случай Коледа – един искрен, традиционен и български поздрав!


title: Във МФ доволни: 2016 г. с излишък от 3,4 млрд. лв.

maintext:
За първи път от 2008 г. насам хазната ще завърши годината с излишък, вместо с планираните 2% дефицит, обявиха от финансовото министерство в отчета си за отиващата си година.
Причините са стабилизиране на публичните финанси, воденето на балансирана политика и по-високите приходи, вкл. и от европейски програми и фондове, посочват финансовите експерти, цитирани от "24 часа".
Така във фискалния резерв има 14,3 млрд. лв., които са достатъчен буфер срещу шокове и затова следващата година няма да бъде теглен нов външен дълг.
От МФ отчитат още, че икономическият растеж се е ускорил в последните 2 години, като за 2016 г. ще се отчете ръст от 3%, а до 2020 г., той ще се удвои - до 6,4%. А това от своя страна ще позволи по-бърза покачване на доходите ни към средноевропейските, категорични са експертите.
От документа става ясно още, че България покрива показателите за членство в еврозоната и планира подготовка за влизането ни в чакалнята й. За целта още в началото на 2017 г. ще бъде изготвен анализ за всички ползи и рискове от приемането на еврото.
Националната агенция за приходите пък ще събере 17,6 млрд. лв. приходи от данъци и осигурителни вноски. Това е с 12% повече, в сравнение с 2015 г.


authors:
Елка Василева
Обновена
Дек
По Публикацията Работи

title: Евакуираха 3000 души от три московски гари заради бомбена заплаха

maintext:
Полицията в Москва евакуира като превантивна мярка близо 3000 души от три жп гари, разположени на площад Комсомолски в центъра на руската столица - Ярославска, Ленинградска и Казанска, след като получила анонимна телефонна заплаха за взрив, предаде ТАСС.
Първоначално бе съобщено за евакуирането само за Ярославската гара.
Полицаи със служебни кучета проверяваха за експлозиви.
Бяха предприети мерки за установяването и задържането на автора на анонимното обаждане.
Малко по-късно беше съобщено, че бомбената заплаха е била фалшива, пише БТА.


authors:
Петя Славова
Дек
По Публикацията Работи

title: Близките на загиналите военни вземат по 5,8 млн. рубли

maintext:
Семейството на всеки загинал военнослужещ при самолетната катастрофа на Т-154 край Сочи, ще получи застрахователна компенсация от над 5,8 милиона рубли (близо 92 000 евро). Това се посочва в съобщението на Согаз, където са застраховани служителите на министерството на отбраната.
Застрахователят е заявил, че ще направи плащанията в най-кратки срокове. "Размерът на компенсацията на семейството на всеки загинал военнослужещ ще бъде общо над 5,8 милиона рубли, от които 2,3 милиона рубли застраховка и 3,5 милиона рубли еднократно плащане", се посочва в съобщението на Согаз.
Всички от състава на Александровския военен хор, с изключение на трима солисти, са били на борда на разбилия се в Сочи самолет Ту-154. Това заяви водещият солист на ансамбъла Вадим Ананиев, цитиран от БТА.
Самолетът Ту-154, който катастрофира днес край Сочи, е произведен през 1983 година и е бил ремонтиран през
декември 2014 година, управлявал го е опитният летец първи клас Роман Волков, съобщи пресслужбата на руското министерство на отбраната, цитирана от ТАСС.
Руската агенция РИА Новости съобщи, позовавайки се на неназован източник, че според предварителните данни катастрофата е причинена от техническа неизправност или пилотска грешка.
Друг източник заяви пред руските осведомителни агенции, че вероятността за екстремистки акт е изключена.
Времето в района на катастрофата е било ясно.
Първи канал, "Россия", НТВ и РЕН ТВ отменят излъчването на развлекателни програми във връзка с катастрофата с руския самолет Т-154. Загиналите в самолетната катастрофа край Сочи солисти на ансамбъла "Александров" бяха гордостта на Русия и тепърва ще осъзнаваме мащаба на трагедията, каза ръководителят на отдел култура на руската столица Александър Кибовский.
Руското министерство на отбраната заяви, че "не са намерени оцелели" от катастрофата със самолета Ту-154, разбил се в Черно море край Сочи, предаде ДПА.


title: Развръзка: Подпалвачите от берлинското метро се предадоха

maintext:
Германската полиция съобщи, че днес 6 млади мъже са се предали във връзка с палежа на бездомник, който стана на Бъдни вечер в берлинското метро.
Вчера властите разпространиха снимки на заподозрените извършители, припомня "Дойче веле".
"Знаем кой е извършителя", заяви говорителят на берлинската полиция Томас Нойендорф пред германското "Radioeins".
Заподозрените са на възраст между 15 и 21 години и предстои да бъдат разпитани. Полицията третира случаят като опит за убийство.
Dnes.bg ви припомня, че полицията в германската столица съобщи, че седем младежи са опитали да подпалят мъж, който спял в подлеза на метростанция.
Благодарение на бързата реакция на минувачи обаче 37-годишният мъж не е бил тежко ранен. Инцидентът е станал на станция "Шьонлайнщтрасе" на берлинското метро.
Младежите, които според вестник "Билд" са бежанци, са подпалили вестниците, с които мъжът се е бил загънал. Той е бил ранен, но не тежко. Всичките му вещи обаче са изгорели.


title: Пловдивчани на опашки пред лекаря, грипът ги поваля

maintext:
Десетки пловдивчани поваля на ден грипът, който се очакваше през януари, но вече върлува с пълна сила в Пловдив и региона.
"Има покачване на заболеваемостта", потвърди пред "24 часа" д-р Моника Троянчева от РЗИ. Според нея освен грип, пациентите са поразени от остри вирусни инфекции и респираторни заболявания.
"Зачестили са обажданията към Спешна помощ, има и хоспитализирани", заяви д-р Троянчева, цитирана от "24 часа".
Грипът протича с висока температура, която стига почти до 40 градуса. Той е съпроводен с обща отпадналост, кашлица, болки в гърлото и други симптоми.
Д-р Троянчева твърди, че болестта протича индивидуално при различните пациенти. "Най-напред трябва да останат по домовете си, да потърсят медицинска помощ, за да може лечението да е правилно, ако имат и съпровождащи заболявания", препоръча тя.
В същото време хората, които се грижат за болните, трябвало да носят маски, да проветряват и да вземат превантивни мерки. Специалистката е категорична, че антибиотици могат да изписват само лекарите.
"Има нарастване на грипа, следим непрекъснато заболеваемостта. За момента не се очертава нещо по-различно от други години, но нека се знае, че респираторните инфекции нарастват и хората не бива да ги подценяват", категорчна е д-р Троянчева.


title: Времето днес: Сняг, поледици и северен вятър

maintext:
Със сняг, поледици и вятър от север ще изпратим последния работен ден за годината.
Жълт код за опасни явления е обявен за 15 области. Това сочи справка на сайта на Националния институт по метеорология и хидрология (НИМХ) при БАН.
Предупреждението е в сила за областите Габрово, Велико Търново, Русе, Търговище, Шумен, Разград, Силистра, Добрич, Варна, Бургас, Сливен, Ямбол, Стара Загора, Хасково и Кърджали.
Ще духа предимно северен вятър със средна скорост 14-19 м/с и пориви на места до 24 м/с. Ще има условия за навявания, пише "Фокус".
По цялото Черноморие също е в сила жълт код за силен вятър над морето и силно вълнение.
Вятърът ще духа от север-северозапад с пориви от 22- 24 м/сек (7-8, пориви 9 бала по Бофорт). Вълнението ще бъде 4 бала, в заливите 3-4.
Минималните температури ще са между минус 6° и минус 1°, а максималните – между минус 2° и 3°. Атмосферното налягане ще бъде по-високо от средното за декември и ще остане без съществена промяна.


title: Как ще изглеждат хората след 100 години?

maintext:
Експертът Хуан Енрикес от Харвардския университет прогнозира, че хората след 100 години трябва да имат генномодифицирани тела, за да оцелеят, съобщи в. "Дейли мейл".
Генното модифициране дава възможност хората да станат по-силни и бързи, да издържат по-добре на болести. То обаче носи риска от поява на "суперхора". Този риск си струва да бъде поет, ако искаме да оцелеем от следващото масово измиране на видове, твърди Хуан Енрикес.
Според него човечеството може да оцелее единствено ако напусне Земята.
Именно за да живеем на друга планета, човешките органи трябва да бъдат променени генетично. За оцеляване на заселниците в далечни светове клетките им трябва да могат да се възстановяват от радиация, да се преборват лесно със смъртоносни вируси, дори да отблъскват куршуми.
Белите дробове и тъканите пък ще трябва да могат да извличат повече кислород в нискокислородна среда. Възможно е дори диаметърът на невроните да бъде увеличен за ускоряване на реакциите.
Освен това човешкият геном трябва да бъде пречистен от наследствени болести.
В историята на Земята има пет масови измирания на видове. Има учени, които твърдят, че човечеството ще преживее подобна трагедия в бъдеще. Мощен вулкан, огромен астероид или необичайно силно слънчево изригване може да заличи хората за миг.
/БТА/


title: Над 800 души загинали при катастрофи с Ту-154 за 16 г.

maintext:
Над 800 души са загинали от 2000 година при катастрофи със самолети от модел Ту-154, разработен по съветско време, информира ДПА.
Трагичната равносметка не включва катастрофата, станала днес рано сутринта край Сочи, при която загинаха 92 души.
Ту-154, създаден през 60-те години на миналия век, за да превозва над 150 души и който може да каца на писти без асфалтово покритие, бе флагман на руския въздушен транспорт десетилетия наред, припомня БТА.
В света са произведени над 1000 самолета Ту-154, но след поредица катастрофи руските власти разпоредиха през 2011 година остарелият модел постепенно да бъде изваден от употреба.
12 големи катастрофи са станали през последните 15 години с Ту-154, сред които и катастрофата край руския град Смоленск през 2010 година, при която загинаха тогавашният полски президент Лех Качински и още 95 представители на полския политически елит.
Международно разследване установи, че трагедията край Смоленск най-вероятно е причинена от пилотска грешка, но инцидентът засили усещането, че моделът е морално остарял, отбелязва ДПА.


authors:
Мария Нестерова
Дек
По Публикацията Работи

maintext:
Нормален индийски ден: Крава в аптека, маймуна на мотор...
Някои странности, които могат да впечатлят само туристите


title: Алисия и Илиян в ненасилен дует

maintext:
Две от популярните имена в попфолка – Алисия и Илиян, обединиха сили за обща песен, която е озаглавена "Нито дума".
"Случи се съвсем спонтанно. Бях в един от най-популярните клубове в центъра на София и уточнявахме детайлите за моето предстоящо участие там на 31 декември. Тогава управителите ми казаха, че заедно с мен са поканили и Илиян. В този момент ми хрумна идеята, че ще бъде интересно да направим обща песен, която да изпеем за първи път заедно именно тогава. На следващия ден се чухме и започнахме да работим върху проекта. Той е изключителен музикант и нямах никакво съмнение, че ще се получи добре", разказва Алисия.
"Приех веднага, защото харесвам работата на моята колежка, обичам нещата да се случват така ненасилено, а и мелодията ми допадна от първо слушане", коментира от своя страна Илиян.
Песента е по музика на Боби Павлов и текст на Росен Димитров. Режисьор на видеото е Николай Скерлев.
Сюжетът набляга най-вече на фаталните погледи, които си разменят през цялото време дуетните партньори. Оказва се, че те са бивши гаджета и се срещат случайно отново, когато новият приятел на Алисия я води в автокъща, за да й направи коледен подарък.
Историята породи и слухове преди няколко дни, че двамата са гаджета, но те май се оказват безпочвени. Те бяха подхранени от факта, че Илиян се раздели със съпругата си, а пък Алисия имала скърцане на отношенията си с бизнесмена Георги Станоев, известен с прякора Бирмата.


authors:
Петя Славова
Дек
По Публикацията Работи

title: Застудява. Снежно ще е над Западна България

maintext:
През следващото денонощие облачността ще бъде предимно значителна, ще превалява слаб сняг главно в планинските райони, а през нощта и на места в Западна България. Това съобщи за Агенция "Фокус" Мартина Цвветанова – дежурен синоптик в Националния институт по метеорология и хидрологя към БАН.
Атмосферното налягане ще се повишава и ще бъде по-високо от средното за декември. В източната половина от страната и по долината на река Струма ще духа силен, временно и бурен северен вятър, а в останалите райони ще е до умерен от северозапад.
Температурите ще се понижат и минималните ще са между минус 5° и 0° , а максималните - между минус 1° и 4°. Над Черноморието ще бъде облачно. Ще духа силен и бурен северен вятър.
Максималните температури ще са между 0° и 3°. Температурата на морската вода е 5°-6°. Вълнението на морето ще е 4-5 бала.
Над планините ще бъде облачно с превалявания от сняг. Ще духа бурен северен вятър. Температурите ще се понижават и максималната на височина 1200 метра ще е около минус 8°, на 2000 метра – около минус 13°.
В петък и събота в Източна България ще продължи да духа умерен, по морския бряг до силен северен вятър. След временно спиране на валежите, отново ще има условия за слаби преваляния от сняг на отделни места.
Над западната половина от страната ще има разкъсана облачност, предимно значителна през втория ден над планините, където не са изключени и изолирани валежи от сняг.
Минималните температури ще са между минус 8° и минус 3°, а максималните в повечето райони - между минус 2° и 3°. В новогодишната нощ над по-голямата част от страната ще е ясно и почти тихо. Над източните райони облачността ще се разкъсва и ще намалява, вятърът ще отслабва.
Температурите към полунощ ще са между минус 8° и минус 3°. В неделя ще бъде предимно слънчево. Ще духа слаб вятър от запад-северозапад и дневните температури ще започнат да се повишават.


title: Панда се заигра със снежен човек

maintext:
Трогателни кадри, показващи как представител на вида Голяма панда си играе със снежен човек в канадски зоопарк, разтопиха сърцата на интернет потребителите, пише в. "Дейли експрес".
Клипчето с продължителност под три минути, качено в сайта за видеосподеляне YouTube във вторник, вече е гледано над 330 000 пъти.
Видеото показва как Да Мао, мъжката панда в зоопарка в Торонто, се заиграва със снежен човек, направен от гледачите, за да оползотворят изобилния сняг.
Симпатичният 8-годишен обитател, пристигнал в Канада от Китай през 2013 г., многократно поглажда с две лапи другарчето си от сняг, преди да направи опит да се покачи върху него.
Начинанието се увенчава с успех и Да Мао гордо се позиционира върху главата на снежния човек, но се свлича надолу, пише БТА.
При следващия опит главата на фигурата от сняг пада. Това не осуетява катераческите намерения на пандата. Кадрите показват как Да Мао редува успешно позициониране върху "обезглавеното" тяло на снежното другарче с претъркулвания презглава.
Да Мао и партньорката му Ър Шун се радват на голяма популярност сред посетителите на зоопарка и интернет потребителите, които имат възможност всекидневно да следят лудориите им чрез монтираната в ограждението на пандите камера.


authors:
Златко Желев
Дек
По Публикацията Работи

title: Идният Йордановден - точката на замръзване!

maintext:
През януари студът на Балканите идва и се очакват аномалии с по-ниски температури. България я очакват още по-големи студове около Йордановден, прогнозира климатологът доц. Георги Рачев в "България сутрин".
Той отбеляза, че в Западна България преди, а и на самата Нова година не ни очаква нищо опасно.
Още по темата Силен вятър ще ни брули днес, жълт код почти навсякъде 28 дек 2016 07:30 0
По думите му нахлулият студен фронт ще напусне страната ни този следобед . В неговата тилна част обаче ще има снеговалежи, които не се очаква да бъдат съществени.
"Ще има снеговалежи в Северна България, но нищо страшно. Няма и 5% вероятност за валежи", каза доц. Рачев и добави, че циклон ще се настани над Черно море, което пък ще му придаде много влага и възможност да се възобнови. Той засяга точно Източна България на 30 и 31 декември и 1 януари.
"Расте вероятността да се случи сценарият сняг по Черноморието", посочи гостът в студиото на Bulgaria ON AIR.
Климатологът предупреди, че дори малкото влага в атмосфератата може да отлежи върху земната повърхност и призова да шофираме внимателно.


authors:
Камелия Цветанова
Обновена
Дек
По Публикацията Работи

description:
Не бе трябвало да има особено високи очаквания към служебното правителство, което ще бъде назначено от новоизбрания държавен глава Румен Радев, смята соцдепутатът Кристиан Вигенин.
 Според него, ако т

title: Вигенин за служебния кабинет на Радев: Без очаквания!

maintext:
Не бе трябвало да има особено високи очаквания към служебното правителство, което ще бъде назначено от новоизбрания държавен глава Румен Радев, смята соцдепутатът Кристиан Вигенин.
Още по темата Радев: Служебен кабинет - след като встъпя в длъжност 21 дек 2016 21:30 201
Според него, ако това правителство се нагърби с прекалено амбициозни задачи, то може да отиде на ръба на Конституцията.
Вигенин е убеден, че столетницата ще спечели предстоящите предсрочни парламентарни избори, след като и проучването на "Галъп" показа, че електоралната разлика между ГЕРБ и БСП в момента е под 2%.
"Вярвам, че ще спечелим изборите, но не бива да имаме и прекалено големи очаквания, защото резултатът, колкото и да е висок, няма да повтори резултата от президентските избори. Няма да бъде лесно формирането на мнозинство в следващото Народно събрание", коментира той пред БНР.
Кристиан Вигенин, който беше евродепутат и външен министър отрече да има амбиции да е следващият еврокомисар, след като Кристалина Георгиева оваканти поста, за да се върне в Световната банка.
Той обаче е готов отново да влезе в листите на БСП с кандидати за депутати.
Вигенин разкритикува и предложеното райониране при евентуални мажоритарни избори. Според него не се отчитат спецификите на мястото, а чисто матичатически е разчертано населението по места.
"Сигурно отделни семейства са се оказали в два различни избирателни района", коментира той и допълни, че хората по места ще реагират негативно на така предложеното райониране.
"Да "пакетираш" община Банско с община Гърмен и гърменските села гарантира, че Банско занапред ще има представител от една точно определена политическа сила", посочи Вигенин.
Подобен пример Вигенин даде с Разлог, който е "пакетиран" с Белица и Якоруда. Той отчете като позитивен момент, че освен с провеждането на референдума, екипът на шоумена излиза и с идеята за районирането, защото по думите му така избирателната система придобива реални очертания и хората разбират какво представлява. Референдумът изисква от политическите партии да реагират, но не с такова прибързване, посочи Кристиан Вигенин.
"Следващият парламент няма как да се чувства ангажиран с проведения референдум по-малко от сегашния. Така или иначе ще видим доминация на сегашните политически сили и ядрото ще бъде същото", подчерта той.


authors:
Eкип На Puls.Bg
Дек
Автор

title: Можем да не знаем, че имаме язва

maintext:
Язвата е едно от най-често срещаните заболявания на гастроинтестиналния тракт. Тя може да се появи във всяка част на храномилателната система, но в повечето случаи засяга стомаха или дванадесетопръстника. Понякога стомашната и дуоденална язва се обединяват под наименованието пептична язва.
В Европа стомашната язва е едно от най-често срещаните заболявания, като научните изследвания показват, че годишно боледуват между 50 и 100 хиляди души от това заболяване (по-голямата част от тях са на възраст между 40 и 70 години). Мъжете по-често срадат от жените.
Стомашните язви обикновено се причиняват от нарушения механизъм на защита на стомашната лигавица от солната киселина. Тя се произвежда, за да улесни храносмилането и да обезвреди, ако са попаднали с храната, болестотворни микроорганизми.
При 95% от хората с язва на дванадесетопръстника и при 70% от тези със стомашна язва се установява наличието на инфекция с хеликобактер пилори


title: 64-годишна метна 3100 лв. на ало апаши, а уж помагала

maintext:
64-годишна айтозлийка е станала жертва на телефонна измама за сумата от 3 100 лева, съобщиха от полицията в Бургас.
Жената сама подала сигнал, че е била измамена. Тя станала жертва на телефонна измама по класическия механизъм "оказване на съдействие на полицейски служители при задържането на телефонни измамници" за сумата от 3 100 лв., която поставила в торбичка и хвърлила през терасата на дома си.
Работата по случая продължава от служители на Районно управление – Айтос.


authors:
Анисия Иванова
Обновена
Дек
По Публикацията Работи

title: 150 снегорина чистят софийските улици

maintext:
150 екипа почистваха София от снега тази нощ. Това съобщи столичният кмет Йорданка Фандъкова за Bulgaria ON AIR. По думите й всички улици и булеварди, по които се движи градският транспорт са почистени към този момент.
Градският транспорт се движи нормално към този час на деня, добави Фандъкова. Тя уточни, че продължава чистенето на спирки и на подходи към подлези.
Още по темата Фандъкова нареди: Снегорините в готовност! 28 дек 2016 20:55 7
Столичният кмет е възложила почистването да продължи с тротоари, които са общинска отговорност.
"Машините ще останат по точките през цялото време на големия трафик, за да може, ако се наложи да се включат и да работят. Разбира се ще продължим да следим обстановката. Температурите са ниски и ако се наложи ще работим и против заледяване", добави тя.
При по-обилен снеговалеж се възлага почистване на по-малките квартални улици. Според кмета на София обаче към момента това не е необходимо, но ако има необходимост по по-високите места - те ще бъдат почистени стига да има проходимост.
Фандъкова призова шофьорите и пешеходците да бъдат внимателни, защото се движим при ниски температури, при които е възможно заледяване.
Собственици на магазини и заведения да почистят пред обектите си, помоли още столичният кмет.


authors:
Василия Пейчева
Обновена
Дек
По Публикацията Работи

title: Верижна катастрофа на "Тракия", шест коли се удариха

maintext:
Верижна катастрофа между 6 автомобила е станала при 82 км на магистрала "Тракия", съобщиха от полицията в Пазарджик пред "Фокус" говорителят на ОДМВР-Пазарджик.
Пътно-транспортното произшествие е станало около 19.00 часа.
В него са участвали 6 леки автомобила. Няма сериозно пострадали.
На място има екипи на „Пътна полиция“ и един екип на Спешна помощ, който преглежда участниците в катастрофата.
Движението в района бе временно затруднено и се осъществяваше в една лента, но вече е възстановено.


title: Голямата игра: Ще предложи ли Русия дружба без ангажименти на САЩ?

maintext:
Каква външнополитическа линия ще следва администрацията на САЩ през мандата на президента Доналд Тръмп? В дискусиите постоянно присъстват две взаимноизключващи се теми. От една страна, прекомерно се акцентира върху личността на самия бъдещ президент и резките му понякога изявления; от друга - твърди се, че външната политика на САЩ не зависи от личността на президента и Щатите ще държат на своето, независимо кой седи в Овалния кабинет, пише Борис Волхонски в "Известия".
Всъщност и в единия, и в другия подход се съдържа само част от истината. Личността на президента наистина слабо повлиява общата линия на държавата. Тръмп изразява интересите на доста могъщи сили в САЩ, недоволни от политическата роля, която бе поета от Щатите след Втората световна война и която твърде очевидно се открои в началото на 21-и век.
Фактически САЩ загърбват модела на транснационална корпорация и се насочват към модела на национална държава. Съответно изявленията на Тръмп явно отразяват цялостната концепция на влиятелните бизнес и политически елити, останали в сянка през последните десетилетия.
Според тази концепция САЩ не бива, а вече и не могат да поемат функциите на "световен жандарм", до безкрай да се месят в конфликтни ситуации в която и да е точка на планетата, където ходът на събитията не се вписва в рамките на "общочовешкия", с други думи - на западния либерален модел. И в този контекст изявленията на Тръмп, без още да е президент, стават един вид "маркери", по които да съдим за бъдещите приоритети във външната политика на САЩ поне през близките четири години.
Сякаш никога досега изявленията на американски лидери не са очертавали толкова явно основното противопоставяне в днешния свят - противопоставянето между САЩ и Китай. От една страна, Транстихоокеанското партньорство (ТТП) е кажи-речи погребано, което би трябвало да радва китайците. Но има друго нещо, далеч по-опасно за Китай: това е най-вече стремежът на Тръмп и по-точно на силите, стоящи зад него, да приложат протекционистки мерки за закрила на своя пазар от китайската икономическа експанзия - и като добавка към тази външноикономическа линия стремежът им да разиграят политическата карта Тайван.
На този фон идва въпросът как да се държи Русия в новата формираща се глобална конфигурация на основните сили. А всички вече са наясно, че на Русия се отрежда една от ключовите роли. И споменатото изявление на Могерини, и солидарното гласуване на Китай и на Русия по сирийския проблем в Съвета за сигурност на ООН, и зачестилите посещения на хора от екипа на Тръмп в Москва - всичко това показва, че всеки от значимите играчи би желал да си подсигури руска подкрепа в предстоящата "Голяма игра".
Колкото до комплексните отношения в Азиатско-тихоокеанския регион, ситуацията съвсем не е толкова очевидна. През годините на студената война в Китай бе популярно да се сравнява външнополитическият курс на Пекин с поведението на мъдра маймуна, която седи на дърво или планински връх и наблюдава отгоре схватката между два тигъра.
А и в днешните условия, когато контурите на икономическото противопоставяне със САЩ вече бяха набелязани, а контурите на бъдещото политическо противопоставяне ставаха все по-ясни, Китай успяваше до едно време да следва кажи-речи същия поведенчески модел. Неизменната му позиция на "въздържал се" при гласуване в Съвета за сигурност по критични въпроси от световната политика, старанията да избягва думата "съюз" в отношенията със свои партньори, стремежът да остава в сянка - всичко това издаваше желание да отлага момента на открито противопоставяне колкото може по-дълго.
Сега този момент изглежда вече е дошъл; Китай против волята си е поел ролята на един от "тигрите". И в това противопоставяне всяка от страните естествено би желала да си гарантира категоричната подкрепа на Русия.
Дали обаче е в интерес на Русия да се хвърля в прегръдките на един от основните си съперници?
Ситуативна подкрепа за САЩ би означавала за Москва сериозно и трайно влошаване на отношенията с едва ли не главния й днешен партньор и съсед. И къде са гаранциите, че след четири години силите, настояващи САЩ да запазят статута на транснационална корпорация и ролята на "световен жандарм", няма да вземат реванш срещу привържениците на идеята за национална държава? А категорична подкрепа за Китай може да го тласне примерно към опит да реши тайванския проблем със сила (каквито гласове се чуват вече от Пекин) - опит с непредсказуеми последици не само за Азиатско-тихоокеанския регион, но и за целия свят.
В тази ситуация единствено вярна линия на поведение във външната политика изглежда е многовекторният подход - да развиваме конструктивни отношения с всички страни, готови за това, там, където диктуват националните интереси на Русия, без да поемаме ангажименти във военнополитически план. В крайна сметка защо не вземем и ние на въоръжение модела с "маймуната и двата тигъра", използван от Китай?
/БТА/


authors:
Петя Славова
Дек
По Публикацията Работи

title: Кой спечели и кой загуби в енергийния сектор...

maintext:
Изминалата 2016 г. бе поредната трудна година за енергийната индустрия. След двегодишен спад на цените на петрола Организацията на страните износителки на петрол (ОПЕК) и страни извън групата все пак договориха намаляване на добива, след което цените започнаха да се вдигат. Това обаче се случи едва в края на ноември.
Кои бяха най-големите печеливши и губещи в енергийния сектор през годината като цяло – коментар на Елън Уорд, историк и изследовател на енергийната индустрия, за Forbes.
Първо място сред печелившите: американските енергийни производители
Американските петролни и газови производители заемат първа позиция тази година, особено след като Доналд Тръмп, хладнокръвен поддръжник на местното енергийно производство, спечели изборите за президент на САЩ. Номинациите в кабинета му Рекс Тилърсън (главен изпълнителен директор на ExxonMobil), Рик Пери (бивш губернатор на Тексас) и Скот Пруит (главен прокурор на Оклахома) отразяват обещанията от кампанията му в подкрепа на местното производство на енергия.
Освен това ОПЕК и Русия предприеха стъпки да ограничат добива си. Това неизбежно ще отвори повече пространство на глобалния пазар за американска енергия, като производителите в САЩ са добре позиционирани, за да се възползват от това, след като тази година САЩ най-накрая сложи край на 40-годишната забрана за износ на суров петрол. Бъдещето изглежда светло за американските енергийни производители, които срещаха враждебност от администрацията на Обама и оцеляха при две години ниски цени на петрола.
Второ място: Китай
Китай печели през 2016 г., възползвайки се от ултраниските цени на петрола, за да запълни стратегическите си петролни резерви. Освен това, като позволи на получастните си рафинерии да купуват суров петрол извън правителствените договори, страната накара производителите в цял свят да се конкурират за Китай.
Въпреки разходите за транспорт Иран и Саудитска Арабия намалиха цените на суровия петрол за азиатските си клиенти тази година, а Русия подлъга китайските купувачи, приемайки юана за средство за плащане на суров петрол. Може да се наложи Китай да плаща повече за суров петрол следващата година, но със сигурност се възползва от всеки барел евтин петрол през 2016 г.
Трето място с равенство: Русия и Саудитска Арабия
Русия и Саудитска Арабия могат да бъдат смятани за победители, защото успяха да постигнат споразумение за ограничаване на добива на петрол след година трудни преговори. Това вероятно ще спре спада на цените на петрола през следващите шест месеца.
Но дали тези двама мегапроизводителя наистина искаха да спечелят през 2016 г., или по-скоро се подготвяха за по-дългосрочни печалби? 2016 г. за повечето може би е била просто спринт на 100 м, докато Русия и Саудитска Арабия вече тичат 400 м.
Губещите: Венецуела, Европа и Ирак
Вижте ги в Investor.bg


authors:
Петя Славова
Дек
По Публикацията Работи

description: Антологията

title: "Rogue One" още води у нас

maintext:
Антологията "Rogue One: История от междузвездни войни" от поредицата "Междузвездни войни" продължава да е най-гледаната у нас, сочат обобщените данни от киносалоните. След дългия Коледен уикенд филмът на Гарет Едуардс отчита 103 904 зрители и има 1 132 146 лева от билетите им.
На втора позиция вече в премиерната си седмица е анимацията "Ела, изпей". Веселата история за песенен конкурс, организиран за спасяването на животинското градче, е гледана вече от 25 913 зрители и има 241 560 лева от билетите им.
Трето място е за комедията "Защо точно той?", чиято премиера беше преди Бъдни вечер. Екранизацията на случващото се в семейство Флеминг след запознанството с кандидат-жениха на дъщеря им е гледана от 7 013 зрители и има 55 030 лева приходи от билетите им за първите четири дни на екраните у нас.
"Смелата Ваяна" е на четвърто място по зрителски интерес след изминалия уикенд. Филмът за момичето с най-добри навигаторски умения в древна Океания е гледан от общо 63 831 зрители и има 573 203 лева приходи за месец на екраните у нас.
На пето място в топ 10 е военният екшън "Съюзени". Филмът с Брат Пит и Марион Котиар за шпионската атмосфера в годините на Втората световна война е вече месец на екраните у нас и за това време е гледан от 48 463 зрители и има 400 864 лева приходи от билетите им.
Шести по ред сред най-гледаните филми е "Косвена красота". Историята на преуспял бизнесмен, пречупен от смъртта на дъщеря му и търсещ начин да продължи живота си напред, е гледана от 9 476 зрители и има 76 978 лева приходи за 11-те дни на екраните у нас.
На седма позиция е комедията "Коледно парти". Опитът на местен офис на хардуерна компания да привлече голям клиент, за да не бъде закрит, е гледан от 21 285 зрители и отчита 168 666 лева приходи от билетите им за 18-те дни на екраните у нас.
Осма позиция е за "Подземен свят: Кървави войни". За месец на екраните у нас филмът за битката между вампири и върколаци е гледан от 34 660 зрители и има 349 939 лева от билетите им.
На девето място е създаденият по книгата на Дж. К. Роулингс "Фантастични животни и къде да ги намерим". Историята за случващото се в Ню Йорк години преди ставащото в "Хогуортс" е вече месец и половина на екраните у нас и е гледана от 76 146 зрители, като отчита 787 049 лева приходи от тях.
Десето място сред най-гледаните филми у нас е за "Тролчета". Анимацията за веселото и пъстро село, заради спасяването на което се вдига цяла дружина от малки тролчета, е вече втори месец и половина на екраните у нас и за това време е гледана от 109 047 зрители и има 942 144 лева приходи от билети.


authors:
Петя Славова
Дек
По Публикацията Работи

title: Незаконно в "Кръвни връзки"

maintext:
Може ли двама братя, отраснали в едно семейство да имат толкова различни позиции за живота, обяснява "Кръвни връзки". Филмът ни отвежда в Ню Йорк през 70-те години, когато след много години прекарани в затвора, 50-годишният Крис излиза за добро поведение. На вратата го очаква малкият му брат Франк - многообещаващ полицай.
Характерите на двамата са толкова различни, колкото и избора им на професия. Всичко е започнало още от детското съперничество.
Франк се надява, че Крис ще се промени и иска да му даде шанс, да му намери работа, да му помогне да възобнови отношенията си със семейството. Въпреки всички тези усилия, Крис си има стара страст, която за Франк значи предателство.
"Кръвни връзки" е базиран на известния френски роман "Съперници". Двамата герои са изправени пред трудна ситуация с много опасности.
Ролите са поверени на Клайв Оуен, Марион Котияр, Били Кръдъл, Ноа Емерих, Лили Тейлър и Мила Кунис. Гледайте "Кръвни връзки" на Гийон Кане на 29 декември от 22:10 часа по телевизия Bulgaria ON AIR.


title: Джеймс Хетфийлд яхна уникален руски мотор

maintext:
С невероятен подарък се сдоби дни преди Коледа легендарният фронтмен на Metallica Джеймс Хетфийлд.
Той бе изненадан от свой фен от Русия с напълно оригинален мотоциклет Днепр K-750, произведен през 1963 година. Именно тогава е роден и певецът на легендарната метъл-банда.
Мотоциклетът бе връчен на Хетфийлд преди концерт на Metallica в Сан Франциско. За целта руснакът Евгений Старостин е пропътувал повече от 10 000 км. Той се е застраховал, като пристигнал в града близо месец преди събитието, за да е сигурен, че ще успее.
Старостин знае почти всичко за групата и нейния фронтмен, който колекционира редки мотоциклети и автомобили. В гаража на Хетфийлд обаче няма руска машина и затова той остана много щастлив от подаръка. Веднага след получаването му Джеймс пробва мотора, като направи едно кръгче в квартала, в който живее.
Преди отпътуването си за САЩ Старостин записа специално видео, в което разкрива как мотоциклетът е бил реставриран. Събирането на всички части на машината е отнело повече от 8 месеца на Евгений и приятелите му от Оренбург. Сглобяването на мотора е било поверено на професионални монтьори и електротехници.
Още снимки и видео вижте в AutoMedia.bg


title: Пощенски марки, снимки... Носталгия в Ирак по Саддам?

maintext:
Ануар предлага Саддам Хюсеин на снимка, върху колан или на пощенски марки. В магазинчето си в Багдад той поддържа носталгията към човека, "който знаеше как да управлява страната".
Въпреки че някои смятат бизнеса му за "съмнителен", 10 години след смъртта на диктатора не са малко иракчаните, които също като Ануар жадуват за сигурност, пише Гийом Декам от Франс прес.
В магазина си за антикварни стоки Ануар с гордост гали кожата на колан с кобур, над който е изписано: "От президента Саддам Хюсеин". "Саддам ги подаряваше на заслужилите офицери", казва търговецът, който предлага и стари пощенски марки с релефно изображение на бившия диктатор или посветени на него фотоалбуми.
Ануар признава, че клиентите, изпитващи днес носталгия по "раиса", са малко. Даже изглежда, че Ануар си е най-редовният клиент.
"Постоянно търся предмети, свързани със Саддам, но щом намеря, често ги запазвам за себе си", признава младият мъж, който продава предимно дребни предмети - от вази до обици, които нямат нищо общо с политиката.
След това казва със сериозно изражение: "Саддам Хюсеин показа, че знае как да управлява страната". "Казвам го като син на Юга", заявява Ануар, имайки предвид, че е шиит като повечето си сънародници.
Доста изненадваща позиция, тъй като сунитът Саддам Хюсеин бе безскрупулен към шиитите и кюрдите.
Той бе осъден на смърт заради гибелта на 148 шиити, убити през 1982 г. в намиращия се северно от Багдад град Дуджаил, и бе обесен на 30 декември 2006 г., близо четири години след падането си от власт и съставянето на доминирано от шиити правителство.
Според Халаф Абдел-Самад, депутат от "Дауа", една от най-големите шиитски партии в Ирак, на тази десета годишнина се отбелязва "краят на змийската глава, която донесе на иракчаните само унижения".
При управлението на Саддам репресиите бяха жестоки, войните срещу Иран (1980-1988 г.) и в Залива (1990-1991 г.) бяха унищожителни, а международните санкции – болезнени.
Но нахлуването в Ирак през 2003 г., извършено от предвождана от САЩ коалиция, жестокият религиозен конфликт от 2006 до 2008 г. и сегашното настъпление срещу групировката "Ислямска държава" причиниха големи страдания на страната и затова някои иракчани тъгуват за стабилността, на която са се радвали по времето на Саддам, въпреки липсата на демокрация.
В магазина на Ануар Абу Осама разглежда много внимателно марките с образа на Саддам. Абу Осама е сунит и бивш офицер от армията на диктатора. Колкото и да е парадоксално, той не е почитател на Саддам. Но "аз харесвам справедливостта, а днес изпитваме крещяща нужда от такава", казва той.
Абу Осама днес няма да купи нищо. Той си има спомени от времето на Саддам вкъщи, на снимки.
Портретите на Саддам Хюсеин, които бяха навсякъде по улиците и официалните сгради по време на управлението му, са заместени от образите на религиозни дейци и от снимки на полицаи и войници, загинали като "мъченици" в борбата срещу джихадистката групировка "Ислямска държава". Това е друг начин да се запълни общественото пространство и това не прави лошо впечатление на Илаф - студент по право в Багдад, дошъл да купи полускъпоценни камъни при Ануар.
Илаф е бил едва на осем, когато Саддам е свален от власт. Понеже е трудно човек да има мнение, когато не е изпитал параноята на режима, Илаф си позволява метафората: "Саддам Хюсеин бе една огромна змия. Днес ни управляват много малки змии", казва той, обобщавайки недоверието, което иракчаните изпитват към управниците си.
През 2015 г. Ирак бе на 161-о място (от общо 168) в света по корупция според организацията "Прозрачност без граници". Министър-председателят Хайдер ал Абади се мъчи да придаде конкретен облик на обещаните реформи срещу този бич за населението.
/БТА/


authors:
Бойчо Попов
Дек
По Публикацията Работи

title: По Коледа в САЩ - Apple би Samsung

maintext:
Почти половината от всички активации на нови мобилни устройства и приложения в САЩ в седмицата преди Коледа се падат на производителя на iPhone. Както става ясно от данните на компанията за подобни анализи Flurry Analytics, в дните между 19 и 25 декември 44 на сто от всички активации се падат на устройствата на Apple, докато устройствата са Samsung са допринесли с 21 на сто. Джаджите на конкуренти, като Huawei, LG, Amazon и Motorola отново са имали скромен дял в активациите, но според анализаторите на Flurry липсата на драматичен ръст при Apple и Samsung е доказателство за пропуснатите от тях през годината възможности, предава Cnet.
Корейският производител очевидно е почувствал сериозно последиците от кризата с Note 7.
С 3% от всички активации китайският производител Huawei се нарежда на трето място, а LG, Amazon, Oppo, Xiaomi и Motorola са допринесли с по 2 на сто всеки за активациите.
Flurry нарича резултатите на Huawei и LG „забележителни“, тъй като и двата производителя не са представени със свои джаджи сред 35-те най-активирани устройства. „Те са толкова напред в резултатите, вероятно защото предлагат широка палитра от устройства и опции – стотици таблети и смартфони в средния сегмент“, се казва в постинг в корпоративния блог на анализаторската компания.
Новите смартфони Pixel на Google въобще не влизат в статистиката. Това според Flurry e забележително, но не е изненадващо, като се има предвид смесената реакция към устройствата. Място в класацията не намират и устройствата на Nokia и Blackberry, които обаче през следващата година ще имат нов шанс благоданире на новите си производствени партньори.
45 на сто от всички активирани в седмицата преди празниците мобилни устройства са смартфони със среден размер (с големина на дисплея от 3,5 до 4,9 инча), докато година по-рано този дял е бил 54 на сто. По-големите фаблети (5 до 6,9 инча) успяват да повишат дела си от 27 до 37 на сто. По-малките таблети отчитат отстъпление с 1 пункт до 8 на сто, докато таблетите с нормална големина и по-малките мобилни телефони остават на миналогодишните равнища – 9% и 1%.
Въпреки значителното си предимство обаче делът на Apple от общите активации спада спрямо същия период на миналата година. За седмицата преди Коледа на 2015 г. според Flurry на Apple са се падали 49,1 на сто от всички нови активации.
Повече технологични новини четете в Investor.bg


authors:
Красимир Ангелов
Обновена
Дек
По Публикацията Работи

title: Цвети Стоянова проговори в Instagram: Простете ми!

maintext:
Състезателката по художествена гимнастика Цветелина Стоянова написа прочувствено обяснение в социалните мрежи, като по този начин за първи път говори за опита за самоубийство, който направи в средата на юни месец тази година.
Цвети се появи за първи път на обществено място на бенефиса на ансамбъла по художествена гимнастика, а преди няколко дни заливаше мрежата със снимки от почивката си в Дубай. Навръх Коледа тя проговори за инцидента и благодари на всички, които са до нея.
"И тъй като Коледа е времето, когато сме най-искрени, истински и откровени, искам да използвам момента да благодаря на всеки един от вас, който беше до мен, когато бях тъжна, щастлива, недостатъчно добра, че не се отказахте от мен, когато съвсем не заслужавах да бъда обичана. Благодаря на Господ, че съм жива! Благодаря на докторите от "Пирогов", че ми подариха най-скъпия подарък, живота!
Благодаря на семейството и приятелите ми, които всеки ден бяха неотлъчно до мен! Простете ми, защото съм човек и понякога греша! Защото най-голямото богатство са не парите, колите, дрехите и вещите, а хората, които те обичат такъв какъвто си! Благодаря на всеки един от вас, че го имам в живота си! За мен най-голямото щастие е вие да бъдете щастливи! Обичам ви!", написа Цвети.
Още новини за известните личности може да откриете в Tialoto.bg


title: Токсичен алкохол погуби и пакистанци по Коледа

maintext:
Токсичен домашен алкохол за Коледа е отнел живота на 23 души от християнското малцинство в град Тоба Тек Синг в Пакистан и е вкарало в болницата още десетки, предаде Reuters, цитирана от "Фокус".
"Производителят на токсичния алкохол е също сред мъртвите", заяви прессекретарят на местната полиция Билал Камияна.
"Той е произвеждал алкохола в дома си и го е продавал в найлонови торбички за по 500 рупии (9 лева) всяка", добави той.
Смъртта от алкохол-менте, често домашен, се случва често в мюсюлмански Пакистан и най-често именно по време на религиозни празници. През май около 40 души, най-вече хиндуисти, загинаха, след консумацията на отровен алкохол.
Не е законно за мюсюлманите да купуват и консумират алкохол в страната, а малцинствата се нуждаят от разрешения, за да купуват ограничени количества.
В последната седмица в Иркутск, Русия, над 70 души загинаха, след консумация на лосион за вана, който съдържал метилов алкохол. Това доведе до редица забрани от властите за продажба на битови препарати, съдържащи повече от 25% алкохол.


title: Сирийската армия обяви: Държи изцяло под контрол Алепо

maintext:
Сирийският режим си върна пълния контрол над северния град Алепо, втория по големина в Сирия, спечелвайки най-голямата си победа над бунтовниците от началото на войната през 2011 г., предаде Франс прес.
"Благодарение на кръвта на мъчениците ни и жертвите на храбрите ни въоръжени сили и съюзените с нас сили генералното командване на въоръжените сили обявява връщането на сигурността в Алепо след освобождаването му от тероризма и терористите и напускането на тези от тях, които оставаха в него", се казва в изявление на сирийската армия.
"Тази победа е стратегически обрат във войната срещу тероризма. Тя подчертава способността на сирийската армия и съюзниците й да спечелят битката срещу терористичните групировки и полага основите на нова фаза за прогонването на тероризма от цялата територия на Сирийската арабска република", се казва още в изявлението.
/БТА/


title: Искат постоянен арест за контрабанда на цигари

maintext:
Свиленградската районна прокуратура поиска от съда да остави за постоянно в ареста 43-годишен мъж за контрабанда на цигари.
Камен К. е шофьор на камиона, в чието ремарке на ГКПП "Капитан Петко войвода" на 17 декември бяха открити 677 950 кутии цигари без бандерол от марката "President".
Цената на цигарите, които е прекарал от Гърция, е 5,028 млн. лева, а спестеният акциз - 2,881 млн. лева.
Шофьорът е обвинен в държане на стоки без бандерол в големи размери.


title: По пътищата родни... КАТ ще бди и пази за ПТП-та

maintext:
Засилен трафик се очаква в цялата страна заради предстоящите новогодишни празнци.
Заради влошените метеорологични условия движението ще бъде допълнително затруднено. Ще има засилено полицейско присъствие по пътищата и проверки, предупредиха от КАТ.
Ще има максимален брой екипи на изходите на столицата и големите грдове, посочи комисар Бойко Рановски, началник на отдел "Пътна полиция".
Освен че днес ще бъдат спрени камионите между 16 и 20 часа, от КАТ ще ги отбият и на втори януари, когато пък се очаква голяма вълна от завръщащи се.
През останалите дни ще има засилени проверки за употреба на алкохол, наркотици и превишаване на скоростта - причините, които най-чето водят до произшествия на пътя.


title: Радев призова: "Българската Коледа" трябва да продължи!

maintext:
Новоизбраният президент на България Румен Радев подкрепи благотворителната инициатива "Българската Коледа" минути преди големия концерт в Народния театър.
“От години тази инициатива, започната при президента Първанов и продължена от президента Плевнелиев, събира средства за болни деца. Тя е възможност за всички нас да сторим добро в празничните дни, като дарим от джоба си и подпомогнем деца и родители в нужда”, написа новоизбраният президент на официалния си профил във Facebook.
"Разбира се, даренията не могат да запълнят недостатъците на здравеопазването ни, но "Българската Коледа" вече помогна на стотици деца да заживеят пълноценно, благодарение на нашата съпричастност", посочва Радев.
"Тази инициатива трябва да бъде продължена. Благодаря на всички, които откликват на апела й", пише още новоизбраният президент и пожела на всички българи мир, любов и благодат във всеки дом през новата година.


title: Данъчна "секира" чака гърците от 1 януари 2017 г.

maintext:
Нова вълна от данъци и по-високи цени на основни стоки и услуги в Гърция се задават от 1 януари 2017 г., съобщават местните издания.
Изнесените в тях данни показват, че от Новата година бензинът скача с 3 евроцента за литър. Дизелът поскъпва с 8 евроцента за литър.
С десет евроцента пък се увеличава и втечненият природен газ.
Цигарите също поскъпват, тъй като от 1 януари влиза в сила и специалният данък върху потреблението на тютюневите изделия. Това означава, че цената на килограм тютюн ще скочи от 156,70 евро на 170 евро.
С по-висок данък ще бъде обложена и никотиновата течност за електронните цигари. Тя ще скочи с 10 на сто.
От две до три евро на килограм поскъпва и кафето.
Специална такса се въвежда и за стационарните телефони. Тя ще е в размер на 5 на сто.
От 1 януари пък "ДДС секира" ще удари и островите, информират още изданията.
Промени се очакват още и по отношение на осигуровки, пенсии, доходи и възрастови граници за пенсиониране. Те ще засегнат 3,5 млн. работещи и 2,7 млн. пенсионери.
/БТА/


title: Закопчаха двама косовари за планиран атентат в Германия

maintext:
Двама души са били арестувани в германския град Дуйсбург по подозрение, че са подготвяли терористично нападение, съобщи тази сутрин полицията, цитирана от ДПА.
Заподозрените - двама братя от Косово на 28 и 31 години, са планирали нападение срещу търговски център в Оберхаузен.
Властите разследват до какъв етап на подготовка за нападение са достигнали заподозрените и дали са замесени повече хора.
Полицията съобщи, че в района на търговския център и прилежащия към него коледен базар са засилени мерките за сигурност. Тя не уточни дали има връзка между планираната атака в Оберхаузен и нападението на коледния базар в Берлин в понеделник, при което загинаха 12 души и десетки бяха ранени.
(БТА)


authors:
Петя Славова
Дек
По Публикацията Работи

title: Скарлет Йохансон като "Момичето с перлената обеца"

maintext:
За живота на холандския художник Йоханес Вермер не се знае много. Но коя личност се крие зад картината му "Момичето с перлената обеца" се опитва да разбере режисьорът Питър Уебър в едноименния филм.
Продукцията е екранизация по романа на Трейси Шевалие. Романът й не се крепи на документални факти, а е по-скоро предположение кое може да е загадъчното момиче.
Така и Уебър тръгва по следите на този въпрос. Историята ни отвежда до 17-годишната Грит (Скарлет Йохансон) - холандско момиче, което работи, за да издържа семейството си. Станала слугиня при художника, героинята постепенно привлича вниманието му и той я овековечва в творбата си.
Уебър подхожда внимателно като пресъздава автентична атмосфера на филма. Режисьорът има доста опит в документалното кино, което му помага да вникне прецизно към света на Вермер. Така много негови кадри наподобяват стила на художника. Зеленчуци, намиращи се под ножа на работници, месарския магазин на пазара могат да се разглеждат почти като музейни експонати.
В ролите ще видим още Килиън Мърфи и Колин Фърт. Гледайте "Момичето с перлената обеца" на 22 декември от 22.10 часа по телевизи я Bulgaria ON AIR.


title: Наздраве, наздраве, но внимание на пътя!

maintext:
"Пътна полиция" ще следи за трафика и спазването на правилата в почивните дни около Нова година, когато по традиция движението е изключително натоварено, а метеорологичните условия не са много благоприятни, обяви началникът й комисар Бойко Рановски.
Той посочи, че вчерашния ден и през тази нощ на много места е имало ограничения за движение на ТИР-ве, докато се почистят съответните пътища.
"Най-тежко беше положението в Ловешка област, където бяха изкарани максимален брой полицейски екипи, за да се осигури спиране на тежкотоварното движение и нормално движение на леките автомобили", посочи Рановски, цитиран от "Фокус".
Заради натовареното движение на 30 декември, когато отново хиляди ще поемат отново на път, ще бъде ограничено движението на тежкотоварни автомобили над 12 тона от 16:00 до 20:00 часа.
"Ще има също максимален брой екипи на изходите на столицата и големите градове, за да може да се подпомага трафикът и гражданите безпрепятствено да напуснат големите градове", подчерта шефът на "Пътна полиция".
Той се закани, че през всички дни около Нова година ще има засилени полицейски проверки основно за употреба на алкохол и наркотични вещества, както и за превишена скорост.
"Това са причините, които водят най-често до ПТП, така че през почивните дни "Пътна полиция" ще бъде безкомпромисна", закани се той.


title: Арестуваха 4-ма за групово изнасилване на американка в Индия

maintext:
Индийската полиция арестува четирима души, в това число и служител на скъп хотел в Делхи, по подозрения, че са изнасилили американска туристка, предаде Ройтерс. Пети заподозрян се издирва.
Нападението е било извършено през април, но пострадалата 25-годишна жена подала жалба едва през октомври.
В жалбата си американката пише, че след като се регистрирала в петзвезден хотел в Делхи, е била упоена и изнасилена от петима мъже в стаята си. Насилието продължило два дни. Наркотикът, с който била упоена, й бил даден в чаша с вода.
След изнасилването жената не помнела нищо. Тя напуснала Индия и едва към края на юли паметта й започнала да се връща и тя си спомнила какво й се е случило.
/БТА/


authors:
Василия Пейчева
Дек
По Публикацията Работи

title: 3 г. и 8 месеца затвор за шофьор, убил пешеходка

maintext:
Шофьор на товарен автомобил ще изтърпи ефективно наказание от 3 години и 8 месеца лишаване от свобода, съобщиха от прокуратурата в Бургас.
Мариян Ламбов е причинил по непредпазливост смъртта на Ина С. от Бургас на 25 април миналата година.
Жената е пресичала на пешеходна пътека в морския град. Шофьорът на камиона е нарушил правилата и блъснал пешеходката.
Ламбов е признал вината си. Присъдата му е приведена за изпълнение днес и не подлежи на обжалване.


authors:
Никола Димитров
Обновена
Дек
Автор

title: По пижама на балкона! Майка наказа детето си на Коледа!

maintext:
Шестгодишно момче е в критично състояние в болница в Брюксел след прекарани 15 часа на балкона при температури около нулата, съобщават белгийските медии.
Детето било наказано от родителите си и прекарало заключено на балкона по пижама от 5 часа сутринта до 8 вечерта. Балконът гледал не към улицата, а към вътрешен двор и затова детето не е било забелязано по-рано.
Версиите за жестокото наказание са свързани с желанието му да получи храна, но се разминават в детайлите.
Според някои медии то взело храна на Коледа, без да получи разрешение. Според други то събудило родителите си, защото било гладно.
Когато пожарникарите дошли да спасят момчето, то било в безсъзнание и измръзнало. Откарано е в болница в критично състояние и е настанено в интензивно отделение.
Близначката на пострадалото момче също е в болница с признаци от побой и недохранване. Тя е в по-добро състояние от брат си, но също се нуждае от лечение, съобщи говорителят на прокуратурата в Брюксел.
Полицията арестува родителите – французойка на 31 години и пастрокът им – белгиец на 21. Предявени са им обвинения за насилие върху малолетни.
Семейството живеело в брюкселския квартал Синт-Йос-тен-Ноде, чието население е с преобладаващо ниски доходи. В него пребивават и много българи.
Двете деца не са ходели на училище и не са били регистрирани като постоянно пребиваващи в Белгия, както изисква законът.
Според пресата вторият баща е признал, че момчето е било на балкона като наказание за непослушание, но омаловажил инцидента. Майката отрича обвиненията.
Двамата са оставени в ареста от съдия, който е определил мерките им. Близнаците остават в болница докато съдът реши дали родителите ще могат да запазят правата си върху тях.


title: Дед Мороз затяга колана, усети намаляването на доходите

maintext:
В Русия Дядо Мраз (Дед Мороз), който в край на годината обикновено има много работа, започва да усеща променящата се икономическа ситуация, пише руския вестник "Известия", предаде ДПА.
Тази година заявките за участие на тази култов персонаж в различни прояви са доста по-малко в сравнение с 2015 г.
Причината е в намаляването с 5,6 на сто на реалните доходи на руснаците, обяснява вестникът. В същото време много повече хора са заявили, че биха искали да "работят" като Дядо Мраз.
Също като Дядо Коледа или Санта Клаус в западните страни руският Дядо Мраз носи подаръци на децата, но работи най-много на Нова година. Сезонната работа като Дядо Мраз е много търсена в Русия, защото е добре платена и често се дават бакшиши.
В Москва човек, който изпълнява тази роля, може да спечели до 2000 рубли (33 долара) на заявка, пише вестник "Известия".


title: Празнични дни и в Пхенян... Празнува бабата на лидера!

maintext:
Строгият режим в Северна Корея не е шега работа. Още повече не е шега по време на празници. И зоркото око на партията бди - никой да не се забавлява по време на Коледа, защото Ким Чен Ун не иска този празник да се празнува в страната му.
Всяка година, когато в останалия свят християните празнуват Коледа, вярващите в Северна Корея са застрашени от безследно изчезване, ако украсят елха или пък поканят Дядо Коледа у дома.
Режимът иска от хората, независимо от религията им, да празнуват рождения ден на бабата на Ким Чен Ун, която е родена на Бъдни вечер през 1919 г.
Много хора от страната се прекланят пред "Свещената майка на революцията", посещавайки гроба ѝ. По време на празненствата националното радио на Северна Корея излъчва 24-часова програма, посветена на Ким Чен Сук, бабата на лидера.
През 2014 г. Южна Корея разгневи Ким Чен Ун с намерението си да постави огромно коледно дърво на границата със северната си съседка, припомня "Sun".
Според медиите е трудно тези данни да бъдат потвърдени, поради факта, че режимът е затворен, но предишни действия срещу християнското малцинство в страната предполагат, че режимът наистина се опитва да провали коледните чествания.


authors:
Камелия Цветанова
Дек
По Публикацията Работи

title: Температурите на Северния полюс с рекорд за Коледа

maintext:
Топла вълна може да повиши температурата на Северния полюс до рекордни нива по Коледа, предупреждават учени, цитирани от ВВС. През ноември и декември температурите бяха с 5 градуса по Целзий по-високи от средните.
Това създава предпоставки за рекордно повишаване на температурите - дори до 20 градуса по Целзий над средното - тоест около нулата. Това се случва на фона на регистрираното намаляване на нивото на леда през това лято.
През декември 2015 година температурите също бяха близки до нула градуса на Северния полюс, припомня ВВС.
Основната причина за тези температурни аномалии е човешката дейност, която разрушава околната среда, категорични са учените.
Според Фредерика Ото, старши изследовател от Института по околна среда в Оксфорд, в прединдустриалните времена гореща вълна като тази е била изключително рядко явление.
"Бихме очаквали това да се случи веднъж на хиляда години", каза тя.
В момента статистическите модели на учените показват, че има шанс от 2% горещите вълни да се повтарят всяка година. Ако обаче температурите продължават да се покачват с темповете, регистрирани досега, вероятността се увеличава.
Това ще бъде огромен стрес върху екосистемата, предупреждават още учените.


title: Вирус атакува мейлите: "Принудително изпълнение"

maintext:
Нов вирус атакува мейлите на хиляди у нас. Той идва под прикритието на тема на писмото "Принудително изпълнение".
В днешно време, когато почти всеки има забавени плащания към банки, други кредитори, лизингови дружества, данъчни или монополисти, търсената асоциативна връзка със съдия-изпълнител не е случайна и лесно може да накара някого да клъвне, пише "Марица".
Вирусът е лесно разпознаваем и наподобява друг, плъзнал в електронните помощи преди време. И сега той е в папка с архивирани файлове с разширение zip, също като този, който се разпространяваше от името на НАП.
Следващо съвпадение е съмнително звучащия мейл на изпращача – r-yamaguchi@toyotahome-tokyo.com.
Злонамерените податели пак използват често срещано българско име - Стоян Георгов.
Отварянето на архимираната папка може да доведе до сериозни проблеми. За тях съобщават пострадали потребители.
Една от пакостите, които може да причини нфектираният файл, е да се самокопира, докато запълни цялото свободно място на твърдия диск. Хора, чиито адреси са записани в електронната ви поща, получават от вас заразени файлове.
След това, когато пуснете компютъра си, операционната система няма да се зареди, защото ще е повредена.
Още по-лошо е, ако твърдият ви диск е форматиран.
Антивирусната програма се изключва без видима причина и не може да бъде пусната.
Не можете да инсталирате антивирусна програма на компютъра си. Операционната система се рестартира внезапно.
Изчезват или се променят документи. Компютърът работи по-бавно, угасва или се рестартира.


title: Двама заплашват да взривят либийски самолет

maintext:
Либийски пътнически самолет, изпълнявал вътрешен полет, който вероятно е бил отвлечен от двама въздушни пирати, е кацнал в Малта.
Похитителите заплашват да взривят самолета, на борда на който има 118 души.
Исканията на двамата засега са неизвестни, предаде Ройтерс.
Премиерът на Малта Джузеф Мускат е информиран за ситуацията с възможното взимане на заложници на борда на самолета. Това съобщи малтийският премиер в Twitter.
По думите му службите за спешно реагиране на страната са приведени в пълна готовност, пише ТАСС.
Самолетът Еърбъс А320 на авиокомпания "Африкиа еъруейз" е извършвал вътрешен полет в Либия от Себха за Триполи според в. "Таймс ъв Малта".
Изданието пише, че са отложени всички полети – пристигащи и заминаващи, от летището. По данни на изданието либийският самолет е бил отвлечен от един терорист, въоръжен с ръчна граната. Двигателите на самолета продължават да работят. Пистата е обкръжена от въоръжени войници.
Вестникът съобщава, че похитителят е заявил, че е поддръжник на убития през 2011 г. либийски лидер Муамар Кадафи. Той обещава да освободи всички пътници, ако исканията му бъдат изпълнени. Службите за сигурност, които водят преговори, засега не съобщават какви са неговите искания.


title: В Рио неполучаващите заплати служители - на опашка за помощи

maintext:
На 13-ия етаж на сграда в центъра на Рио даренията не спират да пристигат: продукти от първа необходимост за чиновниците в този щат, който е на прага на фалит и не плаща вече нито заплати, нито пенсии, пише Франс прес.
Селия Мойташ Пинто и сестра й пристигат с две големи торби. Дошли са от солидарност. Едната от тях е служителка в правосъдието и получава заплата благодарение на отпуснати специални средства от председателя на съда, за разлика от служителите в образованието и здравеопазването, които са без заплати от ноември.
"Рецесия има по целия свят, но това тук е резултат от кражби и корупция", казва 71-годишната Селия, която споделя, че е "възмутена" и я е "срам, че е бразилка".
Петдесет и три годишният бивш губернатор на Рио Серджо Кабрал (2007-2014 г.) бе вкаран в затвора в началото на ноември, а после и жена му - заради корупция, пране на пари и организирана престъпност.
Правосъдието запорира част от имуществото на Кабрал, който, предоставяйки данъчни привилегии на някои фирми, "е допринесъл за финансовата криза, която опустошава щата", както се посочва в присъдата.
В залата на синдиката "Синдижустиса", където се трупат планини от дарения, тридесетина души ги сортират в колети с храни. Много от тях носят черни тениски, на които е изписано с бели букви: "Чиновниците и населението няма да плащат за кризата".
"Слагаме ориз, кафе, фасул, хигиенни продукти и т.н., за да смекчим страданието и тревогата на нашите колеги. Всички те са преминали през конкурси, а сега са се оказали в унизителното положение" да зависят от милостинята на другите, се оплаква Силвана Соареш, служителка в правосъдието на 57 години.
Най-голямата икономика в Латинска Америка преминава през историческа рецесия, допълнена от политическа криза, а щатът Рио, домакин на Мондиал 2014 и на Олимпиадата през август, е най-засегнат.
В болниците липсват материали, чиновниците излизат на демонстрации да си искат заплатите, полицаите понякога нямат достатъчно бланки да регистрират жалби, нито гориво да патрулират, нито дори тоалетна хартия.
Събирането на дарения започна малко преди Коледа и вече са събрани над 20 тона продукти и раздадени 1500 кошници, разказва 43-годишният началник на пожарната Марчело Мата.
"В началото идваха само служители. Сега идват и други хора да помогнат. Отворена бе банкова сметка за дарения, предназначени за купуване на продукти", допълни той.
Ще е необходима обаче много солидарност: в щата има 467 595 служители, от които 247 00 са пенсионирани, което прави брутни разходи от два милиарда реала на месец (610 милиона долара) по официални данни.
Подобно на работещите в областта на правосъдието Мата се чувства привилегирован, тъй като в сектор сигурност продължава плащането на трудови възнаграждения. "Но докога?", се пита той.
"Парадоксално е, че живеем в град, който харчи пари за заря на Нова година на плажа "Копакабана", а чиновниците му страдат от недоимък", се бунтува Мата.
Тези, които си тръгват с пълна кошница, обаче се усмихват: "Изживяваме безпрецедентна криза и благодаря на всички, които ни помагат", казва 50-годишната санитарка Яра да Силва.
Ноемврийската й заплата (320 долара) ще бъде платена на пет транша, като първият ще е чак на 4 януари.
"А декември и 13-ата заплата? Трудно е, много трудно", казва тя и обяснява как неплатените сметки се трупат.
Опашката от чакащи долу пред сградата е дълга. Нуждаещите се, в по-голямата си част пенсионери, които се крият от силния пек, получават номерче, след като покажат документ, че са държавни служители и могат да се качат на 13-ия етаж.
"Това е унижение. Станал съм в четири сутринта, за да дойда да взема колет с храна, след 38 часа работа, заради безотговорността на правителството", въздиша 70-годишният Маурисио Лукаш, чакайки търпеливо своя ред.
/БТА/


title: Метро, Берлин, седем младежи... подпален бездомник

maintext:
Бездомник в Берлин като по чудо се спаси в Коледната нощ от изгаряне.
Полицията в германската столица съобщи, че седем младежи са опитали да подпалят мъж, който спял в подлеза на метростанция.
Благодарение на бързата реакция на минувачи обаче 37-годишният мъж не е бил тежко ранен, съобщава "Велт".
Властите продължават да издирват извършителите чрез снимки от охранителните камери. Инцидентът е станал на станция "Шьонлайнщтрасе" на берлинското метро.
Младежите, които според вестник "Билд" са бежанци, са подпалили вестниците, с които мъжът се е бил загънал. Той е бил ранен, но не тежко. Всичките му вещи обаче са изгорели.
Един от машинистите е минавал и бързо се е добрал до пожарогасител, с който спасил мъжа.
"В тези дни трябва да очакваме благотворителност, а всъщност ставаме свидетели на човешко презрение", коментира вътрешният министър на Берлин Андреас Гейзел пред "Дойче веле".
"Аз съм ужасен и благодаря на онези, които смело са помогнали. Това е истински човечно", допълва още Гейзел.
Полицията разследва нападението като опит за убийство.


title: Напук на студа кокичета цъфнаха в Смолян

maintext:
Кокичета цъфнаха в Смолян дни преди Нова година, съобщи БТА.
Пролетните предвестници се появиха въпреки мразовитото време.
По-рано цъфналите цветя са в градина в кв. "Райково".
Собствениците на градината смятат за своеобразен Коледен подарък и добър символ за празниците подранилите кокичета.


title: Колумбия одобри закон за амнистия на членове на ФАРК

maintext:
Колумбийският парламент одобри закона за амнистия на членове на групировката "Революционни въоръжени сили на Колумбия" (ФАРК) - първа стъпка от конкретизирането на мирното споразумение с партизаните, окачествена от президента Хуан Мануел Сантос като "историческа", предаде Франс прес.
"Това е първа крачка към укрепване на мира благодарение на Конгреса, който одобри закона за амнистията при историческо гласуване", заяви държавният глава в профила си в Тwitter.
Текстът беше одобрен и от двете камари на Конгреса - първо от Камарата на представителите, а после и от Сената.
Законът за амнистия на членове на ФАРК залегна в мирното споразумение, подписано на 24 ноември, за да се сложи край на над 52-годишна конфронтация с най-голямата и най-старата партизанска организация в страната.
От този момента нататък предстои 5700 партизани да започнат да напускат планините и да предават оръжието си. Те ще се ползват от тази придобивка вследствие на мира, заяви в комюнике председателят на Сената Маурисио Лискано.
Извършителите на престъпления срещу човечеството, на масови убийства и изнасилвания не могат да се ползват от този закон и ще бъдат изправени пред специален съд, какъвто също се предвижда в мирното споразумение.
Парламентаристите от партията на бившия президент и настоящ сенатор от десницата Алваро Урибе "Демократичен център" бяха против амнистията и се въздържаха от гласуване, както направиха и при ратифицирането на мирното споразумение в Конгреса на 30 ноември. /БТА/